नक्षत्रों में मुख्य रूप से सूर्य, चन्द्रमा, तारों आदि को ही चित्रित किया जाता रहा है। मांगलिक प्रतीकों के रूप में इनका अंकन भी किया जाता है और विविध पर्वों, अनुष्ठानों में साक्षात इनका पूजन करने की भी परम्परा है। आमजन के मध्य ये नक्षत्र सहज रूप में मांगलिक प्रतीक के रूप में मान्यता प्राप्त है। शुभ कार्यों में, हवन में, कथा आदि में स्वास्तिक, गणेश, कलश आदि के चित्रांकन के चारों ओर इनका भी अंकन किया जाता है। इन मांगलिक प्रतीकों को सार्वभौम रूप से सत्य मानने के साथ-साथ इनमें देवत्व का भी आरोपण किया गया है। इस कारण से भी इनकी आधारभूत सत्ता को स्वीकार कर इनकी महत्ता को स्थापित किया जाता है। इन प्रतीकों को मंगलकारी मानने के पीछे इनको काल का द्योतक स्वीकारना तथा प्रकाशवान होना भी है। अपनी प्रभावशाली स्थिति एवं पावनता के चलते भूमि-भित्ति अलंकरण में इन्हें प्रमुखता से चित्रित किया जाता है। इन मांगलिक प्रतीकों को गोबर, चूने की लिपाई के बाद गेरू, आटा, चावल के घोल आदि से बनाया जाता है।